DA Den Europæiske Unions Tidende CE 78/231

(2004/C 78 E/0234)

SKRIFTLIG FORESPØRGSEL P-3160/03

af Ioannis Averoff (PPE-DE) til Kommissionen

(20. oktober 2003)

Om: Godkendelse af et anlæg til kontrolleret anbringelse af affald i Ioannina amt

Med afgørelse nr. 364/22.8.2003 har regionen Epirus erklæret sig rede til at afgive en positiv udtalelse om anlæggelsen af et anlæg til kontrolleret anbringelse af affald i Geroplatanos-Fteri i Kalpaki kommune (Ioannina amt). Men ifølge en supplerende udtalelse nr. 3989/1.10.2003 planlægges dette affaldsanlæg i Kydonies-Vassilikou i kommunen Ano Pogoniou.

Der er ikke opnået enighed om det planlagte projekt af følgende årsager:

— Det fremgår af en undersøgelse af miljøpåvirkningen, at denne placering set ud fra et hydriogeologisk synspunkt er den mest uhensigtsmæssige i forhold til andre pladser, som er blevet undersøgt (høj gennemtrængelighed af jorden, eventuel vandforbindelse med floderne Aoo og Kalama og til det lukkede bassin Pamvotida).

— Stedet udviser revner, hvis dynamik ikke kunne konstateres i løbet af undersøgelsen. Endvidere ligger stedet i en jordskælvstruet zone I og ikke i en zone II, hvilket der henvises til i undersøgelsen.

— I den påkrævede udtalelse fra skovforvaltningen i Ioannina (2606/14.8.2003) henvises der klart til, at undersøgelsen af miljøpåvirkningen ikke kan betragtes som definitiv, i betragtning af at dokumentationen fra forundersøgelsen ikke indeholder de nødvendige topografiske planer.

— Stedet ligger i en meget kort afstand fra Natura 2000-området Vikos-Aoos, som er et beskyttet skovområde.

— Det foreslåede sted ligger i en afstand af 55 km fra det sted, hvor affaldet produceres.

Kan Kommissionen på baggrund af ovennævnte og under henvisning til, at der er blevet anmodet om midler fra Samhørighedsfonden oplyse, om direktiv 1999/31/EF (1) om deponering af affald, direktiv 75/442/EØF (2) og direktiv 97/11/EF (3) er blevet overholdt i dette tilfælde?

Svar afgivet på Kommissionens vegne af Margot Wallström

(12. november 2003)

Som følge af en lang række klager over anvendelsen i Grækenland af ulovlige eller ukontrollerede lossepladser, hvor deponering af affald udgør en fare for menneskers sundhed og skader miljøet, har Kommissionen indledt en overtrædelsesprocedure imod Grækenland i henhold til artikel 226 i EF-traktaten. De græske myndigheder har erkendt, at der stadig fandtes 1399 ulovlige eller ukontrollerede lossepladser ved udgangen af 2002, men at alle ulovlige lossepladser ville være lukket inden udgangen af 2007 og erstattet af permanente anlæg til affaldsbehandling. Eftersom Grækenland ikke havde efterkommet fællesskabslovgivningen om affald, besluttede Kommissionen den 9. juli 2003 at indbringe sagen for Domstolen.

Medlemsstaterne er ifølge Rådets direktiv 75/442/EØF af 15. juli 1975 om affald, som ændret ved Rådets direktiv 91/156/EØF af 18. marts 1991 (4), forpligtet til at sikre, at affaldet nyttiggøres eller bortskaffes, uden at menneskers sundhed bringes i fare, og uden at det skader miljøet, men valg af bortskaffelsesmetoder og af egnede deponeringssteder eller -anlæg sorterer under de nationale myndigheder. Specielt skal deponering af affald ske i overensstemmelse med de tekniske standarder og procedurer, der er fastsat i Rådets direktiv 1999/31/EF af 26. april 1999 om deponering af affald.

Anlæggelse af lossepladser er betinget af, at der gives tilladelse hertil, samt af en vurdering af deres indvirkning på miljøet. Denne skal foretages i henhold til kravene i Rådets direktiv 85/337/EØF af 27. juni 1985om vurdering af visse offentlige og private projekters indvirkning på miljøet (5) som ændret ved Rådets direktiv 97/11/EF af 3. marts 1997. I dette direktiv er der fastsat en række procedurer for projekter, som kræver en miljøindvirkningsvurdering, navnlig gennemførelse af en undersøgelse af indvirkningen på miljøet, information af offentligheden og høringer af offentligheden og de relevante myndigheder.

Efter de foreliggende oplysninger ser det ud til, at miljøvurderingen i forbindelse med projektet er i gang. Anlæggelsen af lossepladsen skal godkendes af de nationale myndigheder. Disse vil så enten forkaste projektet eller godkende det, afhængigt af de miljømæssige betingelser og af restriktioner med hensyn til den pågældende aktivitet, navnlig for så vidt angår placering, dimensioner, art, den anvendte teknologi samt de generelle tekniske karakteristika. Derfor er Kommissionen af den opfattelse, at der på dette stadium ikke er tale om nogen overtrædelse af Fællesskabets miljølovgivning, eftersom projektet endnu ikke er blevet godkendt, og tilladelsen hertil således stadig er under overvejelse.

Kommissionen har til dato ikke modtaget nogen ansøgning fra de græske myndigheder om samfinansiering under Samhørighedsfonden af dette projekt. Såfremt en sådan ansøgning skulle blive forelagt inden for de kommende måneder eller uger, vil den blive behandlet i overensstemmelse med de gældende procedurer og bestemmelser.

(1) EFT L 182 af 16.7.1999, s. 1.

(2) EFT L 194 af 25.7.1975, s. 39.

(3) EFT L 73 af 14.3.1997, s. 5.

(4) EFT L 78 af 26.3.1991.

(5) EFT L 175 af 5.7.1985.